KIRJALLINEN KYSYMYS P-3559/00 esittäjä(t): Luciana Sbarbati (ELDR) komissiolle. Tutkintojen tunnustamista koskevien kansallisten lainsäädäntöjen yhdenmukaistaminen.



Virallinen lehti nro 136 E , 08/05/2001 s. 0234 - 0235



KIRJALLINEN KYSYMYS P-3559/00 esittäjä(t): Luciana Sbarbati (ELDR) komissiolle (9. marraskuuta 2000) Aihe: Tutkintojen tunnustamista koskevien kansallisten lainsäädäntöjen yhdenmukaistaminen Vetoomusvaliokunta, jonka varapuheenjohtaja olen ja joka saa päivittäin yhteydenottoja kansalaisilta, jotka katsovat tulleensa syrjityiksi tai väärinkohdelluiksi, on nykyisen vaalikauden alusta lähtien saanut kansalaisilta huomattavan määrän valituksia siitä, että heidän tutkintoaan ei tunnusteta. EU:n ulkopuolisissa maissa opiskelleet unionin kansalaiset ja jossain EU-maassa opiskelleet EU:n ulkopuolisten maiden kansalaiset valittavat, että tarvittavan tutkinnon hankkimisesta huolimatta he eivät voi harjoittaa ammattiaan, koska tutkintojen tunnustamista koskevat jäsenvaltioiden lainsäädännöt eroavat toisistaan. Ottaen huomioon, että eräs Euroopan yhdentymisen myönteisistä seurauksista on kansalaisten vapaa liikkuvuus ja että opiskelijoiden ja työntekijöiden liikkuvuus on entistä yleisempää, edellä mainittu ongelma on tulevaisuudessa yhä tavanomaisempi. Koulutusohjelmista ja -järjestelmästä päättäminen kuuluu edelleenkin jäsenvaltioiden toimivaltaan. Kanteen nostaminen yhteisön tuomioistuimessa on kallista ja käsittely kestää kauan, mikä vaikeuttaa oikeustoimiin ryhtymistä. Eriarvoinen kohtelu EU:ssa voi kuitenkin johtaa muuttovirran kohdistumiseen sellaisiin maihin, joissa ammatin harjoittaminen on mahdollista, mikä puolestaan saattaa aiheuttaa kilpailuongelmia. Asettamatta kyseenalaiseksi jäsenvaltioiden oikeutta määrätä itse tutkintojen tunnustamisesta ja ottaen huomioon, että kulttuuriin ja koulutukseen on tähän saakka kiinnitetty huomiota, pitääkö komissio aiheellisena laatia direktiiviä, jossa säännellään ja yhdenmukaistetaan tätä alaa vahvistamalla muun muassa koulutuksen vähimmäisvaatimukset, yhtenäistetyt ohjelmat, teknisesti kehittyneet koulutusohjelmat, kielitaitovaatimukset koulutuksen eri tasoilla ja opettajien liikkuvuutta koskevat järjestelyt? Vai aikooko komissio käynnistää muita aloitteita tällä alalla? Jos aikoo, jo laajentumiskehitystäkin ajatellen haluaisin tietää, missä aikataulussa? Frederik Bolkesteinin komission puolesta antama vastaus (19. joulukuuta 2000) Komissio tuntee arvoisan parlamentin jäsenen kuvaileman tilanteen hyvin ja on jo antanut kaksi kertomusta parlamentille yleistä järjestelmää koskevien neuvoston direktiivien 89/48/ETY ja 92/51/ETY(1) soveltamisesta käytännössä. Arvoisa parlamentin jäsen viittaa koulutuksen ja ammatillisen koulutuksen yhdenmukaistamiseen ja alan ohjelmien ja muiden toimenpiteiden yhtenäistämiseen. Komissio haluaa korostaa, että EY:n perustamissopimuksen 149 ja 150 artiklan (ent. 126 ja 127 artikla) mukaan yhteisö osallistuu koulutuksen laadun parantamiseen kannustamalla yhteistyötä jäsenvaltioiden välillä ja tukemalla ja täydentämällä niiden toimia tällä alalla. Olisi kuitenkin painotettava sitä, että jäsenvaltiot ovat vastuussa opetuksen sisällöstä ja koulutusjärjestelmien organisoinnista sekä niiden kielellisestä ja kulttuurisesta monimuotoisuudesta. Tällä alalla jäsenvaltioiden lakien ja sääntöjen yhdenmukaistaminen ei tule kysymykseen. Erityinen ammatillista tunnustamista koskeva direktiivi edellyttäisi asianomaisten Euroopan ammattiryhmien konsensusta ja jäsenvaltioiden valtaosan kannatusta sekä lisätakeita vapaasta liikkuvuudesta. Yleisen järjestelmän mukaisesti unionin kansalaisen unionin ulkopuolisessa maassa hankkiman kelpoisuuden tunnustaminen yhdessä jäsenvaltiossa sitoo muita jäsenvaltioita, tosin vain yleisen järjestelmän mukaisten velvoitteiden osalta, silloin kun kelpoisuuden omaavalla henkilöllä on tutkintotodistuksen lisäksi kolmen vuoden ammattikokemus tai todistuksen lisäksi kahden vuoden ammattikokemus siinä jäsenvaltiossa, joka ensimmäisenä tunnusti unionin ulkopuolisessa maassa hankitun kelpoisuuden(2). Kun on kyse unionin ulkopuolisten maiden kansalaisista, joilla on jossakin unionin jäsenvaltiossa hankittu kelpoisuus, edellä mainittua yhteisön lainsäädäntöä sovelletaan myös sellaisen jäsenvaltion kansalaisen perheenjäseniin, joka on käyttänyt oikeuttaan vapaaseen liikkuvuuteen yhteisön oikeuden mukaisesti. (1) Kertomus Euroopan parlamentille ja neuvostolle korkeammasta koulutuksesta annettujen tutkintotodistusten tunnustamista koskevan yleisen järjestelmän soveltamisesta tehty direktiivin 89/48/ETY 13 artiklan mukaisesti KOM(96) 46 lopullinen; Kertomus Euroopan parlamentille ja neuvostolle direktiivin 92/51/ETY soveltamisesta direktiivin 92/51/ETY 18 artiklan mukaisesti KOM(2000) 17 lopullinen. (2) Ks. myös EYTI:n asia C-319/92 (HAIM I) ja EYTI:n asia C-238/98 (Hocsman).